Rådets afgørelse

af 9. april 2001

om fastlæggelse af nye retningslinjer, der finder anvendelse på aktioner og foranstaltninger under det flerårige program til fremme af det internationale energisamarbejde (1998-2002) under det flerårige rammeprogram for aktioner inden for energisektoren og de dertil knyttede foranstaltninger

(2001/353/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 1999/21/EF, Euratom af 14. december 1998 om et flerårigt rammeprogram for aktioner inden for energisektoren (1998-2002) og dertil knyttede foranstaltninger(1), særlig artikel 4,

under henvisning til Rådets beslutning 1999/23/EF af 14. december 1998 om et flerårigt program til fremme af det internationale energisamarbejde (1998-2002)(2), i det følgende benævnt "Synergy-programmet",

under henvisning til forslag fra Kommissionen, og

ud fra følgende betragtninger:

(1) For at øge effektiviteten er det nødvendigt at tilpasse Synergy-programmets gennemførelse, navnlig hvad angår de gennemførelsesopgaver, der er knyttet til forvaltningen af programmer og projekter.

(2) Synergy-programmet er blevet udmøntet i et betydeligt antal små kontrakter med en stor geografisk spredning, som det blev fremhævet i den seneste evalueringsrapport.

(3) Synergy-programmet er et af de programmer, der har begrænsede finansieringsmidler i forhold til de mange aktiviteter, det omfatter. Det er derfor nødvendigt at koncentrere gennemførelsen om visse prioriterede mål, at reducere antallet af kontrakter under programmet og at forhøje kontrakternes gennemsnitsbeløb, således at de mål, der er fastsat for reformen af Kommissionens aktiviteter vedrørende forvaltning af programmer, kan nås.

(4) Kommissionen har forelagt nye retningslinjer for aktioner og foranstaltninger, der skal iværksættes som led i Synergy-programmet, men de blev ikke accepteret af udvalget for rammeprogrammet.

(5) Denne afgørelse foregriber ikke afgørelser om hverken andre programmer under det nuværende energirammeprogram (1998-2002) eller om det kommende forslag til et flerårigt rammeprogram.

(6) Retningslinjerne bør ikke indvirke på handlingsprogrammet i artikel 5 i beslutning 1999/23/EF eller det vejledende program i bilaget til samme beslutning -

TRUFFET FØLGENDE AFGØRELSE:

Eneste artikel

Rådet godkender de nye retningslinjer for Synergy-programmet i bilaget, som ikke foregriber handlingsprogrammet i artikel 5 i beslutning 1999/23/EF eller det vejledende program i bilaget til samme beslutning.

Udfærdiget i Luxembourg, den 9. april 2001.

På Rådets vegne

A. Lindh

Formand

(1) EFT L 7 af 13.1.1999, s. 16.

(2) EFT L 7 af 13.1.1999, s. 23.

BILAG

NYE RETNINGSLINJER FOR SYNERGY-PROGRAMMET

Det påtænkes at foretage tilpasninger vedrørende gennemførelsen af Synergy-programmet(1), som navnlig berører de gennemførelsesopgaver, der er knyttet til forvaltningen af programmer og projekter, med henblik på at bringe aktiviteter og ressourcer på linje med de prioriterede mål.

Dette program har meget begrænsede finansieringsmidler i forhold til de mange aktiviteter, det omfatter. Tanken om at koncentrere aktiviteterne om visse mål har været fremme flere gange tidligere, og især under møderne i Udvalget for Energirammeprogrammet. For at lade Synergy-programmet fremtræde tydeligere i forhold til de internationale energisamarbejdsaktioner, der henhører under de andre programmer, som Kommissionen forvalter som led i forbindelserne med tredjelande, er det vigtigt at understrege dets særegenhed og således fremhæve, at Synergy-programmet udgør et eksternt afsnit af energirammeprogrammet.

Derfor træffer Rådet foranstaltninger med henblik på:

- at koncentrere Synergy-programmet om visse aktioner

- at tilpasse forvaltningen af programmet.

Inden for de rammer, der er fastlagt i beslutning 1999/23/EF, herunder handlingsprogrammet i denne beslutnings artikel 5 og det vejledende program i bilaget til samme beslutning, vil programmets gennemførelse være centreret om aktiviteter på følgende indsatsområder:

- forsyningssikkerhed

- bidrag til gennemførelsen af Kyoto-protokollen.

Endvidere vil det dreje sig om at målrette aktiviteterne med henblik på en sund forvaltning baseret på de menneskelige og finansielle ressourcer, der er til rådighed.

I. Målretning af aktiviteterne

Forsyningssikkerhed er et af de prioriterede mål for energisektoren i EU. En bæredygtig udvikling og især opfyldelsen af de forpligtelser, der er indgået som led i Kyoto-protokollen, imødekommer miljøhensyn af betydning for forsyningssikkerheden. De aspekter vedrørende internationalt samarbejde, der er omhandlet i meddelelsen fra Kommissionen til Rådet og Europa-Parlamentet om EU's politikker og foranstaltninger til reduktion af drivhusgasemissionerne: Mod et europæisk klimaændringsprogram (ECCP) (KOM(2000) 88), bør indgå i den strategi, der skal følges ved gennemførelsen af Synergy-programmet.

Målsætningerne for Synergy-programmet bør tage sigte på at styrke forsyningssikkerheden i Europa og at anvende Kyoto-protokollens fleksible mekanismer. Disse aktiviteter skal udgøre kerneaktiviteterne under Synergy-programmet, hvilket vil gøre det muligt at skelne mellem det og andre fællesskabsprogrammer, der også omfatter energisamarbejdsaktioner.

A. Forsyningssikkerhed som mål

I Kommissionens grønbog "Mod en europæisk strategi for sikkerhed for energiforsyningen" understreges betydningen af forsyningssikkerhed.

Det drejer sig ikke om at foretage en omlægning af Synergy-programmet, men om at koncentrere det om et af dets mål, der allerede var fastlagt i beslutning 1999/23/EF. Mere specifikt vil programmet som led heri skulle finansiere aktioner, som kan bidrage til at opfylde en eller flere af følgende målsætninger:

- at analysere betingelserne for energiforsyningen i EU og dens udviklingsperspektiver, herunder navnlig ved at undersøge perspektiverne for produktion og eksport til Europa fra producentlandene

- at fremme dialogen mellem EU, producentlandene i almindelighed, de vigtigste eksportører til Europa og de internationale organisationer: nedsættelse af arbejdsgrupper, finansiering af møder og uddannelsesaktioner

- at støtte en energipolitisk udvikling i producent- og transitlande, som gør det muligt at optimere deres produktion, henholdsvis inddrage dem i de internationale distributionsnet og at indføre fri adgang til produktion og transport af energi, navnlig gennem lovgivning, der tilskynder til liberalisering

- at analysere produktions- og transitinvesteringer i regioner af betydning for energiforsyningen i Europa: tekniske, økonomiske, miljømæssige og finansielle gennemførlighedsundersøgelser, seminarer eller konferencer om disse typer investeringer.

I betragtning af den igangværende udvidelsesproces vil Synergy-programmet som supplement til Save- og Altener-aktioner i ansøgerlandene også blive anvendt til projekter, der styrker forsyningssikkerheden i disse lande. For eksempel:

- analyse af de forskellige energikilders bidrag til energibalancen i et ansøgerland, herunder importeret energi

- aktioner, der fremmer regional handel mellem tredjelande og ansøgerlande.

B. Bidrag til gennemførelsen af Kyoto-protokollens fleksible mekanismer

Det drejer sig om et nyt område, der er i overensstemmelse med indholdet i meddelelse KOM(2000) 88 og med det igangværende arbejde på parternes sjette konference.

Programmet skal inden for disse rammer yde støtte til aktiviteter, der bidrager til udvikling af de fleksible mekanismer, hvormed tredjelande kan iværksætte aktioner på følgende områder:

- opbygning af kapacitet og udvikling af gensidig forståelse for gennemførelse af Kyoto-mekanismerne i energisektoren

- energieffektivitetsforanstaltninger, f.eks. fremme af kraftvarmeproduktion, og energisyn af eksisterende anlæg

- udvikling af finansieringsmekanismer for investeringer i rene teknologier

- fremme af vedvarende energikilder, navnlig sådanne som kan bidrage væsentligt til at opfylde Kyoto-protokollens målsætninger

- optimering af husholdningernes energianvendelse i land- og byområder (teknologioverførsel, kapacitetsskabelse)

- fremme af rene kulteknologier.

II. Forbedring af forvaltningen af programmet

Fastlæggelse af evaluerings- og udvælgelseskriterier

1. a) Med henblik på en effektiv udnyttelse af ressourcerne bør Synergy-programmets aktiviteter koncentreres om et begrænset antal projekter, som kan omfatte flere lande eller regioner samtidig eller som kan fastlægge en toårig ramme.

b) Der skal lægges vægt på at overvåge de opnåede fremskridt og resultater, kvaliteten af forvaltningen af ressourcerne og effektiviteten af de projekter, der finansieres.

2. Forslagene skal omfatte mindst to deltagere fra mindst to EF-medlemsstater ("EF-deltagere") og en deltager fra et tredjeland for at sikre størst muligt udbytte. I den forbindelse anses internationale organisationer (IEA, Energicharterets Sekretariat mv.) for at være EF-deltagere, hvis medlemsstaterne eller Kommissionen er parter i dem.

3. Det vigtigste kriterium er, at projekterne bidrager til forsyningssikkerhed eller de fleksible mekanismer i henhold til Kyoto-protokollen.

4. Øvrige generelle kriterier vil være omkostningseffektiviteten, det fremlagte arbejdsprograms kvalitet, deltagernes evne til at gennemføre projektet og kvaliteten af den samfinansiering, der stilles til rådighed.

5. Finansieringsbeløbet fra Synergy-programmet bør normalt ikke være under 250000 EUR pr. projekt.

6. Der kan dog også ydes støtte under Synergy-programmet til projekter til et mindre beløb, hvis de opfylder kravene i punkt 3 og 4, og hvis de er kendetegnet ved særlig høj kvalitet og klart er til gavn for programmet, for eksempel projekter der bidrager til at udvikle passende politikker og foranstaltninger på energiområdet med henblik på opfyldelsen af programmets målsætninger.

7. Eventuelle kombineringer af projekter (samling i grupper) skal foregå under ledelse af en koordinator. En sådan samling i grupper bør normalt ske på initiativ af en projektansøger. I så tilfælde er det det samlede beløb for projekterne i gruppen, der skal tages i betragtning ved evalueringen af finansieringsbeløbet.

8. Samfinansiering fra Fællesskabet i henhold til Synergy-programmet kan normalt ikke overstige 50 %.

Evalueringen foretages af Kommissionen, i overensstemmelse med artikel 3 i beslutning 1999/23/EF, på grundlag af de kriterier der fastlægges i indkaldelsen af forslag og fastlagt med bistand af det i artikel 4 i beslutning 1999/21/EF, Euratom omhandlede udvalg.

(1) Kommissionen har foreslået en tærskel på 400000 EUR til dette formål.